दिवचलः पद्मिनी फावंडेशनाच्या माध्यमांतल्यान शिक्षण आनी भलायकी मळाचेर सगळ्या घटकांक आदार करतनाच दर्जेदार शिक्षण आनी दरेकल्या बरी भलायकी मेळची हे खातीर साबार येवजण्यो आसात. विद्यार्थ्यांनी नाविन्याचो ध्यास धरतना नवीनवी कुशळटाय विकसीत करून स्वताक कार्यतत्पर करचे. विवीध मळांचेर हजारांनी रोजगाराच्यो संदी उपलब्ध आसात. ते खातीर तरणाट्यांनी विशेश आवड दाखोवची, अशें मुख्यमंत्री डॉ. प्रमोद सावंत हांणी सांगलें.
 डॉ. प्रमोद सावंत हांची आवय पद्मिनी सावंत हांच्या उगडासा खातीर सुरू केल्ल्या पद्मिनी फावंडेशना वतीन मतदारसंघांतल्या गुणेस्त विद्यार्थ्यांचो भोवमान सुवाळो आयोजीत केल्लो. ही कार्यावळ सांखळेच्या रवीन्द्र भवनांत जाली. ह्या वेळार मुख्यमंत्री उलयताले.
 ह्या वेळार माचयेर सुलक्षणा सावंत, पांडुरंग सावंत, नगराध्यक्ष रश्मी देसाय, आमदार गणेश गांवकार, आनंद काणेकार, दयानंद बोर्येकार आनी हेर नगरसेवक तशेंच संस्थेचे पदाधिकारी हाजीर आशिल्ले.
 सरकारी नोकरीच जाय, असो घट्ट धरचो न्हय. सरबराय, पर्यटन, भलायकी, योग शिक्षक अश्या साबार मळांचेर हजारांनी संदी आसात. हॉस्पिटल, आयुर्वेदीक आनी हेर मळांचेर साबार विभागांनी शेंकड्यांनी तंत्रज्ञांची गरज आसा. ते खातीर साई नर्सींग आनी हेर माध्यमांतल्यान साबार तरांचे अभ्यासक्रम सांखळी वाठारांत सुरू आसात. ताचे खाला प्रशिक्षण पुराय केलें जाल्यार 100 टक्के रोजगार मेळटात. ताका लागून तरणाट्यांनी निरशेव नासतना नवीनवी तंत्र कुशळटाय विकसीत करपाचेर भर दिवचो, तशेंच हेरांकूय प्रेरणा दिवची. आत्मनिर्भर स्वयंपूर्ण युवा आनी गोंय हें आपलें सपन आसा. तें पुराय करचे खातीर उपलब्ध आशिल्ल्या साधनांचो पुराय उपेग करून कारकीर्द घडयात, अशें मुख्यमंत्री डॉ. सावंत हांणी मागलें.
 पद्मिनी फावंडेशना वतीन हातांत घेतिल्ल्या विवीध उपक्रमांची सुलक्षणा सावंत हांणी खोलायेन म्हायती दिली. मुख्यमंत्री डॉ. सावंत हांचे हस्तुकीं मतदारसंघांतल्या यत्ता धावी आनी हेर विभागांनी विशेश प्राविण्य मेळयिल्ल्या विद्यार्थ्यांचो भोवमान केलो.
 भलायकेचे बाबतींत गांवगिऱ्या वाठारांतलो बायलो आडनदर करतात. तांचे भलायकेची जतनाय घेवचे खातीर संस्थे वतीन विवीध उपक्रम चालू आसात. पयशांक लागून कोणाचेंच शिक्षण बंद जावचें ना, हाची खबरदारी सरकारान घेतल्या. खूबश्यो संदी आसात, तांचो उपेग करून घेवचे खातीर मुखार सरचें, अशें मुख्यमंत्री डॉ. प्रमोद सावंत हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 